Johann Jakob Dickenmann
De Johann Jakob Dickenmann (* 13. April 1873 z Bruunau im Tuurgi; * 13. Augschte 1947 z Schèrzinge, hüt zu Münschterlinge, au im Tuurgi) isch en Leerer für Tüütsch und Änglisch gsy, wo im Tessyn gwürkt hät. Er isch au i der Belänzer Gmäindspolitik aktyv gsy und hät sich dezue ane mit em Gurynertüütsch abggèè.

Sys Läbe 
De Dickenmann isch vo 1889 bis 1892 am Leererseminaar z Chrüüzlinge gsy. Dän isch er für föif Jaar uf Ängland und Irland – und hät schynts a der Uniwèrsitèèt London d Matuur gmachet. 1897 isch er i d Schwyz zruggchaa, zum a der Uniwèrsitèèt Züri s Sekundaarleereräxaame mache. Drufabe hät er daa au na Anglischtik, Gèrmanischtik und Psichology gstudiert. I synere Dissertazioon, wo-n-em de Profässer Theodor Vetter a s Hèèrz gläit ghaa hät, isch es um d Kultuurgschicht vom Ässen und Trinke z Ängland im Hooch- und Spaatmittelalter ggangen.

As Leerer für Änglisch und Tüütsch hät er dänn mee weder dryssg Jaar lang im Tessyn gschaffet, und zwar z Belänz a der Handelsschuel. Vo deet uus isch er öppen uf Guryn ue gfaare, zum deet de süüdwalserisch Tialäkt und d Folklore vo dèm Völchli studiere. Syni Luutleer (und vilicht na mee) hett äigetli selen i der Räie Beiträge zur Schweizerdeutschen Grammatik vom Albert Baachmen usechoo, was aber nie passiert isch. 1950 isch s Manuskript a s Schwyzerisch Idiotikon chaa und deet 1951 vom Otto Gröger für s Wöörterbuech exzèrpiert woorde.

Er isch au politisch aktyv gsy und für die Radikaale (Freisinige) im Belänzer Parlamänt gsässe. Dezue anen isch er grad na Tessyner Koreschpondänt gsy für d Züricher Post.

I s Tuurgi zrugg isch er, wil er chrank woorden isch. Gly drufaben isch er gstoorbe.

Publikazioone 
 Das Nahrungswesen in England vom XII. bis XV. Jahrhundert. As Dissertazioon truckt woorde bim Ehrhardt Karras z Halle a. d. S. 1904, publiziert au i Anglia N.F. 15 (1904), S. 453–515.
 Gurin oder Bosco, die deutsche Gemeinde im Tessin. Vortrag, gehalten von Dr. J. J. Dickenmann, in der Gesellschaft für deutsche Sprache in Zürich. Separatdruck aus der Neuen Zürcher Zeitung. Druckerei der Neuen Zürcher Zeitung, Zürich 1906.

Nie publiziert:

 Luutleer vom Gurynertüütsch. S Manuskript lyt i der Biblioteek vom Schwyzerischen Idiotikon.

Quäle 
 De Läbeslauff i der Dissertazioon vom Dickenmann.
 Dr. phil. Johann Jakob Dickenmann. I: Biographisches Lexikon verstorbener Schweiz. Band 3. Hirzen, Basel 1950, S. 410 (nöd ganz ooni Fèèler).
 En handschriftlichen Ytraag vom Ruedolf Trüeb, wänn und woo de Dickenmann gstoorben isch.
 Dickenmann Johann Jakob i der Matrikeledizioon vo der Uniwèrsitèèt Züri.

Lehrer
Sprochwüsseschaftler
Gmeindspolitiker
FDP-Mitgliid (Schwiiz)
Zytigsjournalist
Walser
Schwiizer
Thurgauer
Person (Kanton Tessin)
Maa